钦定古今图书集成/方舆汇编/职方典/第1124卷 > 《芙蓉山赋》廖汉
## 钦定古今图书集成/方舆汇编/职方典/第1124卷 > 《芙蓉山赋》廖汉

“繄庐山之灵秀兮，负芙蓉之修名，耸嵯峨于碧霞兮，
高岌嶪乎紫清。祖五岳之峻绝兮，宗三岛之峥嵘。予
翁结庐于其麓兮，集芙蓉以为宇，药房荪壁兮临石
岩，桂楫松舟兮绕沙渚。若乃莲钱簇璧，荷盘映玉，烂
葳蕤其若兰，森羽盖而穿竹。”时则夏云初敛，晚风微
静，山色类染，湖光逾镜。采红芳以制裳兮，和碧石以
充䬸。弄翠霞以怡情兮，吞珠露而驻颜。予方歌予翁
《暮景》之诗，而冉冉其忘年也。歌曰：“登芙蓉兮山之端，
采芙蓉兮水之干，彼幽人兮考槃。”又曰：“山云漠漠兮
水月凉，采采芙蓉兮在彼水中央。”